Gliwice: Naszmarowali na ścianie graffiti, ale niy poradziyli uciyc
W czasie sobotnigo patrolu policyjni wywiadowcy ôdkryli świyże grafitti, wykōnane na elewacyji budōnku przi ul. św. Małgorzaty w Gliwicach. Rozejzdrzeli sie i ôbŏczyli, iże ftoś je skryty za zaparkowanymi autami. Sprŏwcy niy poradziyli uciyc – terŏz stanōm przed gyrichtym.
19 stycznia kole godziny 1.00 nieumōndurowany patrol z kōmyndy miastowyj policyje dojzdrzoł na jednyj z elewacyji świyżo wykōnany napis 9 na 2 metry srogi. Mokrŏ jeszcze farba skazowała, iże sprŏwcy niy mogli daleko ôdejść. W jednym mōmyncie policyjōny ôbŏczyli kogoś kryć sie za autami. Zarŏz zareagowali i chyciyli trzech 20 lŏt modych chopōw. Do tego, w czasie przeszukaniŏ, przi jednym z modych chopōw znŏdli postrzodki bamōncōnce.
Zabezpieczōne były dowody na to, iże chycyni sōm sprŏwcami malōnku, a w czasie przesuchaniŏ na kōmisariacie wyklarowano było, fto i co robiōł na placu dewastacyje.
Straty administratōr ôbiektu porachowoł na 2 tys. zł. Podyjzdrzani ôdpedzōm za swōj czyn przed gyrichtym, ôstanōm tyż rozliczyni za posiadanie bezma 13 gramōw marihuany.
Zdrzōdło: KMP Gliwice
szl_Latn szl_Latn szl_Latn szl_Latn szl_Latn szl_Latn